בס"ד

**רקחות וטבחות לתורה מתחת לפני האדמה.**

ביום רביעי בשבוע שעבר אגודת מטמוני ארץ ארגנה יום עיון בארכיאולוגיה תורנית, תחת השם "מתחת לפני השטח". הגענו למקום וגילינו להפעתינו עולם מלא וגדוש בכמות ובאיכות, של חכמים ותלמידיהם מכל גווני הקשת של הציבור החרדי, לומדים, מקשיבים, שואלים ומשיבים מנבכי הסוגיות של תורה וארכיאולוגיה.

הדוברים שמו את עיקר הדגש, כיצד לראות את ההתאמה בין סוגיות תורניות לבין הממצא הארכיאולוגיה. התאמה שמאפשרת הבנה טובה יותר של הנלמד, אסמכתאות לשיטות קימות, ופיתוח שדות עיוניים חדשים בתורתינו הקדושה.

מתברר ש"מתחת לפני השטח" רוחשת תנועה גדולה של אנשים המתעניינים בהשקפה תורנית מלאה בסוגיות הקשורות להיסטוריה, גיאוגרפיה וארכיאולוגיה. הגוף בשם 'מטמוני ארץ' מאגד בתוכו קבוצה של תלמידי חכמים ומומחים גדולים בתחום.

ראש המדברים בנושאי הריאליה בכלל הוא הגאון ר' זלמן קורן, שגדולי הפוסקים ראו אותו כבר סמכא לשאלות של זיהוי קברים עתיקים מחד, בחשמל בשבת מאידך וביניהם שלל רב של סוגיות שצריך להם גדלות בתורה לצד הבנה מדעית וגישה של חקירה בלתי מתפשרת. אפשר לומר שהשיעור שלו ביום העיון היה למיטיבי לכת, והיו רבים כאלה ביום העיון, שצללו להיסטוריה של הגיאוגרפיה מתקופת בעל הכפתור ופרח ודלו ממנו את דרך התורה והמשפט איך להכריע בשאלות של בירור דברים בריאליה.

היה זה מחזה נדיר לראות את השיתוף הטבעי בין חסידים למתנגדים, בין מיטיבי לכת כפשוטם לאורך ולרוחב ארצנו לבין מיטיבי לכת בסוגיות סבוכות בנגעים ואהלות.

ר' מאיר רוטר ריתק את הקהל בפולמוס החדש-ישן האם וכיצד ניתן לסמוך על ארכאולוגיה ככלי לבירור סוגיות הלכתיות. דברי הרב הגאון רבי ישראל גולדווסר הדרשן בעל כושר הדיבור המפורסם, נשמעו כרגיל בקשב רב תוך כדי שהוא מאריך להסביר על הרגלי הטהרה בימי בית שני תוך הסתמכות רבה על המקוואות שנמצאו.

תקצר העט לתאר את כל המדובר ביום העיון, מגבולות יהודה ובנימין בירושלים על ידי הרב בנימין קרלנשטיין, עבור לדברי הרב יואל אליצור שהרצה את משנתו (שזכתה בזמנו להכרה בינלאומית) כיצד לזהות מקומות על פי השמות הערביים, הנוכחים סיכמו את דרשתו בהתפעמות, באמרם כי הם חשים כעת חיבור רב לתנ"ך ודברי חז"ל והמקומות שהוזכרו בהם, וכלה בדברי הסיום מפי מארגן הכינוס הרב יוסף מיכאל יוסקוביץ יו"ר מטמוני ארץ שהאריך בחשיבות הארכאלוגיה ככלי להבנת התורה, וזירז את הנוכחים כי אסור להפקיר את הכלי הנפלא הזה להבנת התורה לידי שונאי הדת ומחרפיה רח"ל.

בין ההרצאות התקיימו סיורים במנהרות הכותל, תלמידי חכמים שונים ציינו כי היה זה נפלא ומדהים לראות באופן חי ומוחשי את מה שהכירו היטיב מדברי חז"ל.